**PREDSTAVLJANJE TALIJANSKOG JEZIKA KAO IZBORNOG PREDMETA**

U vrijeme globalizacije povećava se mobilnost ljudi i raste važnost znanja stranih jezika te se smanjuju jezične barijere, potiče se međunarodna razmjena i tolerancija. Sposobnost komunikacije na stranome jeziku jedna je od ključnih kompetencija u Europskoj uniji potrebna mladima da uspiju ne samo u današnjem gospodarstvu i suvremenome društvu nego i u osobnim životima.

Jezik je sredstvo komunikacije kojim se izražavaju mišljenja, ideje, informacije, osjećaji i stavovi. Učenjem stranoga jezika potiče se kognitivni, emocionalni, društveni i kulturni razvoj učenika kao osnova za razvijanje različitih strategija učenja kao temelja daljnjega cjeloživotnog učenja.

Svrha učenja stranoga jezika jest razvijanje komunikacijske i socijalne kompetencije radi proširivanja kulturnih i društvenih horizonata. Kako bismo razvili komunikacijske kompetencije, potrebno je osvijestiti važnost razvoja jezičnih djelatnosti. Jezik je jedan od razlikovnih elemenata kulture te njegovo učenje pridonosi upoznavanju međukulturnih sadržaja, a time i razvoju pozitivnih stavova i tolerancije među građanima. Uspoređujući druge kulture i uočavajući različitosti i sličnosti, gradi se vlastiti kulturni identitet. Na taj način učenici putem dijaloga, rasprave, raznolikosti mišljenja razvijaju kritičko mišljenje i uče poštovati raznolikosti (druge i drukčije) i obogaćuju se učeći od drugih. Stječe se iskustvo o tome kako su jezik i kultura neodvojivi i oblikuju identitet neke zemlje.

Cilj je učenja talijanskoga jezika da zajedno s učenjem materinskoga jezika i drugih stranih jezika pridonese razvoju svih oblika pismenosti, odgovornosti za vlastito učenje i samoreguliranoga učenja. Učenje i poučavanje stranih jezika zahtijeva otvoren i fleksibilan metodički pristup temeljen na suvremenim metodama i didaktičkim spoznajama uzimajući u obzir individualne čimbenike u učenju stranoga jezika. Naglasak je na uvođenju autentičnih sadržaja primjenjivih u svakodnevnome životu i na primjeni suvremenih informacijskih i komunikacijskih tehnologija.

Nastava stranoga jezika od velike je važnosti za aktivno sudjelovanje i uključivanje u obrazovnome i u profesionalnome okruženju te poslije u životu osigurava veću konkurentnost na tržištu rada.

Talijanski jezik, koji pripada jezično-komunikacijskomu području kurikuluma, uči se kao strani jezik. U OŠ Spinut nudi se kao izborni predmet sa 70 sati nastave godišnje.